Pa gevonnis oor dogter se verkragtingArgieffoto ŉ 33-jarige man wat sy eie dogter verkrag het toe sy 11 jaar oud was, is in die Parow-hof vir seksuele oortredings gevonnis. Die man se naam word weerhou om sy dogter se identiteit te beskerm. Die pa het tereg gestaan op twee aanklagte wat verband hou met die verkragting van die dogter. Hy is skuldig bevind op albei aanklagte en is tot lewenslange tronkstraf gevonnis. Die pa het voor landdros Mandy van Leefe verskyn, wat gesê het daar is geen omstandighede wat ŉ afwyking van die voorgeskrewe minimumvonnis van lewenslange tronkstraf regverdig nie, vir die verkragting van ŉ minderjarige kind deur haar eie pa. Van Leefe het gesê die kind se verkragting, deur haar eie pa, word deur die hof beskou as een van die ergste seksuele oortredings. Staatsaanklaer Yolanda Pretorius het lewenslange tronkstraf versoek vir albei aanklagte, maar die aanklagte is vir die doeleindes van vonnisoplegging as een klag hanteer. Die twee voorvalle het tussen Januarie 2015 en Januarie 2016 plaasgevind, toe die meisie tussen 11 en 12 jaar oud was. Van Leefe het gesê die meisie is vir die eerste keer verkrag toe sy op dieselfde bed as haar ma en pa gelê en slaap het. Haar ma was besope. Die landdros het gesê die ma het wakker geword en die pa op die dogter gevind. Sy het uit die kamer gevlug om die voorval by die man se pa aan te meld, wat ook in die huis was, maar die oupa was ook besope en het haar geïgnoreer. Omdat niks ná die eerste voorval gebeur het nie, het die pa die dogter vir ŉ tweede keer verkrag. Die landdros het gesê die verkragtings het opgehou toe die meisie die bure daarvan vertel het. Die bure het dit by die polisie aangemeld en die meisie is uit haar ouers se sorg verwyder. Die ouers het eers verdwyn, maar is later opgespoor en in hegtenis geneem.